E ardhmja e NSA-së
Shefi i ri i agjencisë së zbulimit do të përballet me sfida dhe ndryshime
Zemërimi lidhur me përmasat e përgjimeve të telefonave dhe Internetit të aleatëve nga ana e Agjencisë amerikane të Sigurisë Kombëtare, mund të ëojë në një reformim të kësaj agjencie zbulimi. Siç njofton korrespondenti i Zërit të Amerikës Kent Klein, drejtori i ardhshëm i NSA ka shumë gjasa të përballet me vëzhgim më të hollësishëm nga Kongresi të aktiviteteve të agjencisë. Akuzat se Agjencia e Sigurisë Kombëtare ka përgjuar komunikimet e udhëheqësve botërorë në internet dhe telefonat e tyre, ka zemëruar aleatët e Shteteve të Bashkuara në Evropë dhe gjetkë. Kompanitë amerikane të internetit, Yahoo and Google u zemëruan kur mësuan se agjencia kishte përgjuar të dhënat e tyre duke kontrolluar informacionet private të qindra miliona njerëzve. Bërja publike e përgjimeve dhe e përmasave të tyre kaa krijuar kushtet që Kongresi të ndërhyjë për të vendosur kufizime të reja mbi aktivitetet e agjencisë super sekrete. Drejtori i agejncisë, gjenerali Keith Alexander del në pension vitin e ardhshëm dhe pasuesit të tij, do t’i duhet të rivendosë besimin tek agjencia, thotë Paul Tiao, ish këshilltar i drejtorit të FBI-së dhe tani partner me firmën e avokatisë Hunton and Williams. Zoti Alexander kishte në plan të dilte në pension para se ish kontraktori i NSA-së Edward Snowden të nxirte dokumentet sekrete mbi programin e përgjimeve. Por si do të mbahet mend mjeshtri i spiunazhit? Një studiues në Qendrën për Studime Strategjike dhe Ndërkombëtare në Uashington, James Andrew Lewis, thotë se zoti Alexander respektohet gjerësisht për drejtimin e NSA-së, dhe për krijimin e degës ushtarake të agjencisë së spiunazhit, Komandën Kibernetike. Ish zyrtari i NSA-së William Binney thotë se përgjimet e kryera nga agjencia shkelin Kushtetutën Amerikane. Ai i kundërshtoi pretendimet e zotit Alexander se mbledhja e të dhënave brenda vendit është e nevojshme për të parandaluar aktet terroriste. Zoti Binney nuk pret që drejtuesi i ardhshëm i NSA-së të heq dorë nga përgjimet. Paul Tiao parashikon gjithashtu që përgjimi të vazhdojë. Disa po kërkojnë drejtues të veçantë për NSA-në dhe Komandën Kibernetike. Ata thonë se zoti Alexander kishte shumë pushtet duke mbajtur të dyja postet. Por James Andrew Lewis thotë se zoti Alexander e ka kryer detyrën me përgjegjshmëri. Megjithatë, kandidati i presidentit Barack Obama për të drejtuar Agjencinë e Sigurimit Kombëtar dhe Komandën Kibernetike do t’i duhet të punojë nga afër me Kongresin dhe aleatët e Amerikës.